पाएं अपने शहर की ताज़ा ख़बरें और फ्री ई-पेपरडाउनलोड करें
सुपौल में एक अधेड़ की हत्या कर दी गई। हत्यारा कोई और नहीं बल्कि उसका भतीजा ही था। गुरुवार सुबह महज कुछ कट्ठा जमीन के लिए उसने अपने सगे चाचा को मौत के घाट उतार दिया। घटना किसनपुर थाना क्षेत्र के अंदौली पंचायत स्थित बैजनाथपुर गांव की है। घटना के बाद इलाके में सनसनी फैल गई। लोगों की भीड़ जुट गई। घटना के बाद स्थानीय लोग हत्यारे की गिरफ्तारी की मांग करने लगे।
इधर, घटना की सूचना मिलते ही पुलिस मौके पर पहुंची और शव को कब्जे में लेकर पोस्टमार्टम के लिए भेज दिया। थानेदार सुमन कुमार के अनुसार, जमीन विवाद में हत्या की वारदात को अंजाम दिया गया है। गुरुवार को खूंटा गाड़ने को लेकर दोनों भाइयों में विवाद हुआ था, तभी छोटे भाई के बेटे ने गोली मार दी। मामले में एक महिला को हिरासत में लेकर पूछताछ की जा रही है। हत्यारे की गिरफ्तारी के लिए छापेमारी की जा रही है। मृतक की पहचान 55 वर्षीय भागवत यादव के रूप में हुई है।
मृत भागवत यादव की पत्नी अमला देवी ने बताया कि गुरुवार सुबह उनके पति अपने दरवाजे पर मवेशी बांधने के लिए खूंटा गाड़ रहे थे। इसी दौरान उसका देवर विशुनदेव यादव अपने परिवार के साथ आया और गाली-गलौच करने लगा। मेरे पति ने विरोध किया तो विशुनदेव के छोटे बेटे ने गोली मार दी और फरार हो गया। घटना के बाद घायल पति को स्थानीय लोगों की मदद से अस्पताल लेकर गई, जहां उन्होंने इलाज के दौरान दम तोड़ दिया।
अमला देवी ने बताया कि उसका देवर अपने परिवार वालों के साथ मिलकर अत्याचार करता है। पुलिस हत्यारों को जल्द से जल्द गिरफ्तार करे। स्थानीय लोगों के अनुसार घटना के बाद से पीड़ित परिवार डर के साए में जीने को मजबूर हैं। पुलिस इस परिवार को सुरक्षा प्रदान करे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn